b"\n_START_ARTICLE_\nFC Carl Zeiss Jena\n_START_SECTION_\nHistorie\n_START_PARAGRAPH_\nKlubben blev grundlagt 13. maj 1903 som en klub udelukkende for ansatte ved virksomheden Carl Zeiss. \xc3\x85ret efter blev den gjort \xc3\xa5ben for alle. Efter 2. verdenskrig gennemgik klubben adskillige navne\xc3\xa6ndringer, og udviklede sig hurtigt til et af de st\xc3\xa6rkeste og mest stabile hold i den \xc3\xb8sttyske Oberliga. Specielt efter ans\xc3\xa6ttelsen af klubbens tidligere spiller Georg Buschner som cheftr\xc3\xa6ner, blev CZJ en magt i ligaen. Med en britisk inspireret fodboldstil, baseret p\xc3\xa5 h\xc3\xb8jt tempo og lange bolde, vandt klubben tre mesterskaber, inden Buschner i 1970 overtog DDR's fodboldlandshold, og overlod posten til sin hidtidige assistent, Hans Meyer._NEWLINE_I kamp mod 70ernes store succeshistorier, 1. FC Magdeburg og Dynamo Dresden fik CZJ sv\xc3\xa6rere ved at h\xc3\xa6nge p\xc3\xa5 i den absolutte top, og m\xc3\xa5tte n\xc3\xb8jes med tre pokaltitler._NEWLINE_Klubben n\xc3\xa5ede et h\xc3\xb8jdepunkt i 1981, da den, efter at have sl\xc3\xa5et storklubber som AS Roma, Valencia CF og Benfica p\xc3\xa5 vejen, n\xc3\xa5ede finalen i Europa Cuppen for pokalvindere. Finalen i D\xc3\xbcsseldorf samlede kun f\xc3\xa5 tusinde tilskuere, og blev tabt 1-2 til det sovjetiske hold Dinamo Tbilisi, og endte som et lidt trist punktum for klubbens tid som fodboldstormagt._NEWLINE_Efter Tysklands genforening kvalificerede CZJ sig til den f\xc3\xa6llestyske 2. Bundesliga, men har siden haft sv\xc3\xa6rt ved at holde sig i r\xc3\xa6kken i l\xc3\xa6ngere tid. Mellem 2001 og 2005 var CZJ helt nede i den fjerdebedste r\xc3\xa6kke, inden den med to hurtige oprykninger i tr\xc3\xa6k rykkede tilbage til 2. Bundesliga i 2006.\n_START_SECTION_\nKendte spillere\n_START_PARAGRAPH_\nBernd Bransch, Perry Br\xc3\xa4utigam, Peter Ducke, Roland Ducke, Hans-Ulrich Grapenthin, Harald Irmscher, Lothar Kurbjuweit, R\xc3\xbcdiger Schnuphase, Eberhard Vogel, Konrad Weise og Robert Enke."